HR Službeni list Europske unije L 87/411

DELEGIRANA UREDBA KOMISIJE (EU) 2017/588

оd 14. srpnja 2016.

o dopuni Direktive 2014/65/EU Europskog parlamenta i Vijeća u pogledu regulatornih tehničkih standarda za režim pomaka cijene za dionice, potvrde o deponiranim vrijednosnim papirima i fondove čijim se udjelima trguje na burzi

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (1), a posebno članak 49. stavke 3. i 4.,

budući da:

(1) Kako bi se osiguralo uredno funkcioniranje tržišta trebalo bi utvrditi režim pomaka cijene ili minimalni pomak cijene za određene financijske instrumente. Obveznim režimom pomaka cijene trebalo bi posebno kontrolirati rizik kontinuiranog smanjenja pomaka cijene za dionice, potvrde o deponiranim vrijednosnim papirima i određene vrste fondova čijim se udjelima trguje na burzi te njegov učinak na uredno funkcioniranje tržišta.

(2) U pogledu ostalih financijskih instrumenata i s obzirom na prirodu tih instrumenata i mikrostrukturu tržišta na kojima se njima trguje, ne može se pretpostaviti da će režim pomaka cijene učinkovito doprinijeti urednom funkcioniranju tržišta te se stoga režim pomaka cijene ne bi trebao primjenjivati na te instrumente.

(3) Certifikatima se naime trguje samo u nekim državama članicama. Uzimajući u obzir obilježja tih financijskih instrumenata i likvidnost, veličinu i prirodu tržišta na kojima se njima trguje, obveznim režimom pomaka cijene neće se nužno spriječiti nastajanje neurednih uvjeta trgovanja.

(4) Nevlasničkim financijskim instrumentima i proizvodima s fiksnim prinosom u velikoj se mjeri trguje izvan uređenog tržišta, pri čemu se samo ograničeni broj transakcija izvršava na mjestima trgovanja. Zbog posebnih obilježja likvidnosti tih instrumenata na elektroničkim platformama i njihove rascjepkanosti, smatra se da obvezni režim pomaka cijene nije potreban ni za te instrumente.

(5) Zbog korelacije fondova čijim se udjelima trguje na burzi i odnosnih vlasničkih instrumenata potrebno je odrediti minimalni pomak cijene za fondove čijim se udjelima trguje na burzi i čiji su odnosni instrumenti dionice i potvrde o deponiranim vrijednosnim papirima. Međutim, obvezni režim pomaka cijene ne bi se trebao primjenjivati na fondove čijim se udjelima trguje na burzi čiji odnosni financijski instrumenti nisu dionice ili potvrde o deponiranim vrijednosnim papirima.

(6) Važno je da svi fondovi čijim se udjelima trguje na burzi koji su obuhvaćeni ovom Uredbom imaju isti režim pomaka cijene koji se temelji na jednoj kategoriji likvidnosti i neovisno o njihovu prosječnom dnevnom broju transakcija, tako da se smanji rizik od zaobilaženja režima pomaka cijene koji se odnosi na te instrumente.

(7) Za potrebe ove Uredbe trebalo bi objasniti značenje pojma „najrelevantnije tržište u pogledu likvidnosti” jer se taj pojam u Uredbi (EU) br. 600/2014 Europskog parlamenta i Vijeća (2) upotrebljava za potrebe izuzeća u pogledu referentne cijene i za potrebe izvješćivanja o transakcijama.

(8) Režimom pomaka cijene određuje se samo minimalna razlika između dviju razina cijene u nalozima upisanim u knjigu naloga koji se odnose na financijski instrument. Stoga bi ga trebalo jednako primjenjivati, bez obzira na valutu financijskog instrumenta.

(9) Nadležna tijela trebala bi moći reagirati na unaprijed poznate događaje koji dovode do promjene broja transakcija financijskim instrumentom, pri čemu primjenjivi pomak cijene možda više neće biti primjeren. Stoga bi trebalo utvrditi poseban postupak kako bi se izbjegli neuredni tržišni uvjeti koji proizlaze iz korporativnih akcija koje mogu dovesti do toga da pomak cijene za određeni instrument ne bude primjeren. Taj bi se postupak trebao primjenjivati na korporativne akcije koje bi mogle znatno utjecati na likvidnost tog instrumenta. Nadležna tijela pri procjeni učinka korporativne akcije na određeni financijski instrument trebaju uzeti u obzir sve prethodne korporativne akcije sličnih obilježja.

(10) Kako bi se osiguralo učinkovito funkcioniranje režima pomaka cijene i sudionicima dovoljno vremena za provedbu novih zahtjeva, primjereno je predvidjeti prikupljanje određenih podataka i rano objavljivanje prosječnog dnevnog broja transakcija za svaki financijski instrument obuhvaćen ovom Uredbom.

(11) Radi dosljednosti i kako bi se osiguralo nesmetano funkcioniranje financijskih tržišta, potrebno je da se odredbe ove Uredbe i povezane nacionalne odredbe kojima se prenosi Direktiva 2014/65/EU primjenjuju od istog datuma. Međutim, kako bi se osiguralo učinkovito funkcioniranje režima pomaka cijene, određene odredbe ove Uredbe trebale bi se primjenjivati od datuma njezina stupanja na snagu.

(12) Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala (ESMA) dostavilo Komisiji.

(13) ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (3),

DONIJELA JE OVU UREDBU:

Članak 1.

Najrelevantnije tržište u pogledu likvidnosti

Za potrebe ove Uredbe najrelevantnijim tržištem u pogledu likvidnosti za dionicu ili potvrdu o deponiranim vrijednosnim papirima smatra se najrelevantnije tržište u pogledu likvidnosti iz članka 4. stavka 1. točke (a) Uredbe (EU) br. 600/2014 koje je detaljnije određeno u članku 4. Delegirane uredbe Komisije (EU) 2017/587 (4).

Članak 2.

Pomak cijene za dionice, potvrde o deponiranim vrijednosnim papirima i fondove čijim se udjelima trguje na burzi

(članak 49. stavci 1. i 2. Direktive 2014/65/EU)

1. Mjesta trgovanja na naloge u dionicama ili potvrdama o deponiranim vrijednosnim papirima primjenjuju pomak cijene koji je jednak ili veći od onoga koji se odnosi na:

(a) kategoriju likvidnosti u tablici iz Priloga koja odgovara prosječnom dnevnom broju transakcija na najrelevantnijem tržištu u pogledu likvidnosti za taj instrument i

(b) raspon cijena u toj kategoriji likvidnosti koja odgovara cijeni iz naloga.

2. Odstupajući od stavka 1. točke (a), kada se na najrelevantnijem tržištu u pogledu likvidnosti za dionicu ili potvrdu o deponiranim vrijednosnim papirima koristi samo sustav trgovanja koji uparuje naloge na temelju periodičnih dražbi i algoritma trgovanja bez ljudske intervencije, mjesta trgovanja primjenjuju kategoriju likvidnosti koja se odnosi na najniži prosječni dnevni broj transakcija u tablici iz Priloga.

3. Mjesta trgovanja na naloge u fondovima čijim se udjelima trguje na burzi primjenjuju pomak cijene koji je jednak ili veći od onoga koji se odnosi na:

(a) kategoriju likvidnosti u tablici iz Priloga koja odgovara najvećem prosječnom dnevnom broju transakcija i

(b) raspon cijena u toj kategoriji likvidnosti koja odgovara cijeni iz naloga.

4. Zahtjevi iz stavka 3. primjenjuju se samo na fondove čijim se udjelima trguje na burzi čiji su odnosni financijski instrumenti isključivo vlasnički instrumenti na koje se primjenjuje režim pomaka cijene u skladu sa stavkom 1. ili košarica takvih vlasničkih instrumenata.

Članak 3.

Prosječni dnevni broj transakcija za dionice i potvrde o deponiranim vrijednosnim papirima

(članak 49. stavci 1. i 2. Direktive 2014/65/EU)

1. Do 1. ožujka godine od početka primjene Uredbe (EU) br. 600/2014 i do 1. ožujka svake sljedeće godine, nadležno tijelo izračunava za određenu dionicu ili potvrdu o deponiranom vrijednosnom papiru, pri određivanju najrelevantnijeg tržišta u pogledu likvidnosti za tu dionicu ili potvrdu o deponiranim vrijednosnim papirima, prosječni dnevni broj transakcija za taj financijski instrument na tom tržištu i osigurava objavu tih informacija.

Nadležno tijelo iz podstavka 1. jest nadležno tijelo najrelevantnijeg tržišta u pogledu likvidnosti kako je određeno u članku 16. Delegirane uredbe Komisije (EU) 2017/590 (5).

2. Izračun iz stavka 1. ima sljedeća obilježja:

(a) njime su za svako mjesto trgovanja obuhvaćene transakcije izvršene u skladu s pravilima tog mjesta trgovanja, isključujući transakcije na temelju referentne cijene i dogovorene transakcije koje su tako označene kako je utvrđeno u tablici 4. iz Priloga I. Delegiranoj uredbi (EU) 2017/587 te transakcije izvršene na temelju najmanje jednog naloga na koji je bilo primijenjeno izuzeće za naloge velikog tržišnog obujma i kada veličina transakcije prelazi primjenjivi prag za veliki tržišni obujam kako je utvrđeno u skladu s člankom 7. Delegirane uredbe (EU) 2017/587;

(b) njime je obuhvaćena prethodna kalendarska godina ili, ako je primjenjivo, razdoblje u prethodnoj kalendarskoj godini u kojemu je financijski instrument bio uvršten za trgovanje ili se njime trgovalo na mjestu trgovanja i nije bio suspendiran iz trgovanja.

3. Stavci 1. i 2. ne primjenjuju se na dionice i potvrde o deponiranim vrijednosnim papirima koje su prvi put bile uvrštene za trgovanje ili se njima prvi put trgovalo na mjestu trgovanja četiri tjedna ili kraće prije kraja prethodne kalendarske godine.

4. Mjesta trgovanja primjenjuju pomake cijene po kategoriji likvidnosti koja se odnosi na prosječni dnevni broj transakcija koji se u skladu sa stavkom 1. objavljuje od 1. travnja od te objave.

5. Prije prvog uvrštenja za trgovanje ili prije prvog dana trgovanja dionicom ili potvrdom o deponiranim vrijednosnim papirima nadležno tijelo mjesta trgovanja na kojem je financijski instrument bio prvi put uvršten ili će biti prvi put uvršten za trgovanje procjenjuje prosječni dnevni broj transakcija za to mjesto trgovanja, uzimajući u obzir, ako je primjenjivo, prethodno trgovanje tim financijskim instrumentom i prethodno trgovanje financijskim instrumentima za koje se smatra da imaju slična obilježja te objavljuje tu procjenu.

Pomak cijene po kategoriji likvidnosti koja se odnosi na tu objavljenu procjenu prosječnog dnevnog broja transakcija primjenjuje se od objave navedene procjene do objave prosječnog dnevnog broja transakcija za taj instrument u skladu sa stavkom 6.

6. Najkasnije šest mjeseci od prvog dana trgovanja dionicom ili potvrdom o deponiranim vrijednosnim papirima nadležno tijelo mjesta trgovanja na kojem je taj financijski instrument bio prvi put uvršten za trgovanje ili se njime prvi put trgovalo na mjestu trgovanja izračunava prosječni dnevni broj transakcija tim financijskim instrumentom i osigurava njegovu objavu, i to na temelju podataka koji se odnose na prva četiri tjedna trgovanja tim financijskim instrumentom.

Pomak cijene po kategoriji likvidnosti koja se odnosi na taj objavljeni prosječni dnevni broj transakcija primjenjuje se od te objave do izračuna novog prosječnog dnevnog broja transakcija za taj instrument i njegove objave u skladu s postupkom utvrđenim u stavcima 1. do 4.

7. Za potrebe ovog članka prosječni dnevni broj transakcija za financijski instrument izračunava se tako što se za relevantno razdoblje i relevantno mjesto trgovanja ukupni broj transakcija tim financijskim instrumentom podijeli s brojem dana trgovanja.

Članak 4.

Korporativne akcije

(članak 49. stavci 1. i 2. Direktive 2014/65/EU)

Ako smatra da bi korporativna akcija mogla promijeniti prosječni dnevni broj transakcija određenim financijskim instrumentom te da bi se zbog toga mogla promijeniti kategorija likvidnosti tog financijskog instrumenta, nadležno tijelo određuje novu primjenjivu kategoriju likvidnosti za taj financijski instrument i osigurava njezinu objavu, pri čemu prema tom financijskom instrumentu postupa kao da je prvi put uvršten za trgovanje ili kao da se njime prvi put trguje na mjestu trgovanja i primjenjuje postupak iz članka 3. stavaka 5. i 6.

Članak 5.

Prijelazne odredbe

1. Nadležno tijelo mjesta trgovanja na kojemu su dionica ili potvrda o deponiranim vrijednosnim papirima prvi put uvrštene za trgovanje ili se njima prvi put trgovalo prije datuma početka primjene Uredbe (EU) br. 600/2014, prikuplja potrebne podatke i izračunava prosječni dnevni broj transakcija za taj financijski instrument i za to mjesto trgovanja te osigurava njegovu objavu u sljedećim rokovima:

(a) najkasnije četiri tjedna prije datuma početka primjene Uredbe (EU) br. 600/2014, ako se dionicom ili potvrdom o deponiranim vrijednosnim papirima trguje prvi put na mjestu trgovanja u Uniji najmanje deset tjedana prije datuma početka primjene Uredbe (EU) br. 600/2014;

(b) najkasnije na datum početka primjene Uredbe (EU) br. 600/2014, ako se financijskim instrumentima trguje prvi put na mjestu trgovanja u Uniji unutar razdoblja koje započinje deset tjedana prije datuma početka primjene Uredbe (EU) br. 600/2014 i završava na dan koji prethodi datumu početka primjene Uredbe (EU) br. 600/2014.

2. Izračuni iz stavka 1. točke (a) provode se kako slijedi:

(a) ako se dionicama i potvrdama o deponiranim vrijednosnim papirima trguje prvi put na mjestu trgovanja u Uniji najmanje šesnaest tjedana prije datuma početka primjene Uredbe (EU) br. 600/2014, izračun se temelji na podacima dostupnima za referentno razdoblje od četrdeset tjedana koje započinje pedeset i dva tjedna prije datuma početka primjene Uredbe (EU) br. 600/2014;

(b) ako se dionicama i potvrdama o deponiranim vrijednosnim papirima trguje prvi put na mjestu trgovanja u Uniji unutar razdoblja koje započinje šesnaest tjedana prije datuma početke primjene Uredbe (EU) br. 600/2014 i završava deset tjedana prije datuma početka primjene Uredbe (EU) br. 600/2014, izračun se temelji na podacima dostupnima za prva četiri tjedna trgovanja financijskim instrumentom;

(c) ako se dionicama i potvrdama o deponiranim vrijednosnim papirima trguje prvi put na mjestu trgovanja u Uniji unutar razdoblja koje započinje deset tjedana prije datuma početke primjene Uredbe (EU) br. 600/2014 i završava na dan koji prethodi datumu početka primjene Uredbe (EU) br. 600/2014, izračun se temelji na podacima o prethodnom trgovanju dionicama i potvrdama o deponiranim vrijednosnim papirima ili drugim financijskim instrumentima za koje se smatra da imaju slična obilježja kao te dionice i potvrde o deponiranim vrijednosnim papirima.

3. Pomak cijene po kategoriji likvidnosti koja se odnosi na objavljeni prosječni dnevni broj transakcija iz stavka 1. primjenjuje se do 1. travnja u godini od datuma početka primjene Uredbe (EU) br. 600/2014. Tijekom tog razdoblja nadležna tijela osiguravaju da pomaci cijene za financijske instrumente iz stavka 2. točaka (b) i (c) i za koje su ona nadležna ne doprinose neurednim uvjetima trgovanja. Ako utvrdi da zbog takvih pomaka cijene postoji rizik za uredno funkcioniranje tržišta, nadležno tijelo ažurira i objavljuje prosječni dnevni broj transakcija za relevantne financijske instrumente kako bi se taj rizik smanjio. Za te se potrebe koriste opsežniji podaci o prethodnom trgovanju tim instrumentima kojima je obuhvaćeno duže razdoblje. Mjesta trgovanja odmah primjenjuju kategoriju likvidnosti koja se odnosi na taj ažurirani prosječni dnevni broj transakcija. To se primjenjuje do 1. travnja u godini od datuma početka primjene Uredbe (EU) br. 600/2014 ili do sljedeće objave nadležnog tijela u skladu s ovim stavkom.

Članak 6.

Stupanje na snagu i primjena

Ova Uredba stupa na snagu dvadesetog dana od dana objave u Službenom listu Europske unije.

Primjenjuje se od 3. siječnja 2018.

Međutim, članak 5. primjenjuje se od datuma stupanja na snagu ove Uredbe.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 14. srpnja 2016. Za Komisiju Predsjednik Jean-Claude JUNCKER

(1) SL L 173, 12.6.2014., str. 349.

(2) Uredba (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (SL L 173, 12.6.2014., str. 84.).

(3) Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).

(4) Delegirana uredba Komisije (EU) 2017/587 оd 14. srpnja 2016. o dopuni Uredbe (EU) br. 600/2014 Europskog parlamenta i Vijeća o tržištima financijskih instrumenata u pogledu regulatornih tehničkih standarda za zahtjeve o transparentnosti za mjesta trgovanja i investicijska društva u vezi s dionicama, potvrdama o deponiranim vrijednosnim papirima, fondovima čijim se udjelima trguje na burzi, certifikatima i drugim sličnim financijskim instrumentima te za obveze izvršavanja transakcija u pogledu određenih dionica na mjestu trgovanja ili putem sistematskog internalizatora (vidjeti stranicu 387. ovog Službenog lista).

(5) Delegirana uredba Komisije (EU) 2017/590 od 28. srpnja 2016. o dopuni Uredbe (EU) br. 600/2014 Europskog parlamenta i Vijeća u pogledu regulatornih tehničkih standarda za izvješćivanje nadležnih tijela o transakcijama (vidjeti stranicu 449. ovog Službenog lista).